b'\n_START_ARTICLE_\nOula Palve\n_START_SECTION_\nPelityyli\n_START_PARAGRAPH_\nElite Prospects -sivuston mukaan Palve on n\xc3\xa4pp\xc3\xa4r\xc3\xa4 keskushy\xc3\xb6kk\xc3\xa4\xc3\xa4j\xc3\xa4, jolla on enemm\xc3\xa4n pelintekij\xc3\xa4n kuin maalintekij\xc3\xa4n omanaisuuksia. H\xc3\xa4n on kuitenkin my\xc3\xb6s kohtalaisen hyv\xc3\xa4 viimeistelem\xc3\xa4\xc3\xa4n itse. Sivuston mukaan Palve on hyv\xc3\xa4 yhdistelm\xc3\xa4 visiota ja mailank\xc3\xa4sittelytaitoa. H\xc3\xa4n ei ole kovin fyysinen pelaaja, mutta Palveella on kuitenkin riitt\xc3\xa4v\xc3\xa4sti kokoa pelata ruuhkatilanteissa. Sivusto luonnehtii h\xc3\xa4nt\xc3\xa4 varsin my\xc3\xb6h\xc3\xa4isher\xc3\xa4nn\xc3\xa4iseksi pelaajaksi.\n_START_SECTION_\nUran alku JYPin organisaatiossa\n_START_PARAGRAPH_\nPalve on Palokan Kiekon kasvatti. H\xc3\xa4n siirtyi juniorina sittemmin JYPiin, jossa Palve voitti B-nuorten I-divisioonan hopeaa vuonna 2010 ja A-nuorten Suomenmestaruuden vuonna 2011. H\xc3\xa4n oli kaudella 2010\xe2\x80\x932011 JYPin mestaruuden voittaneiden A-nuorten paras pistemies ja maalintekij\xc3\xa4 runkosarjassa tehopistein 18+22=40. Palve oli kev\xc3\xa4\xc3\xa4n 2011 pudotuspeleiss\xc3\xa4 joukkueen paras pistemies ja sy\xc3\xb6tt\xc3\xa4j\xc3\xa4 tehoilla 4+9=13. H\xc3\xa4net valittiin kauden aikana my\xc3\xb6s A-nuorten SM-liigan syyskuun kuukauden pelaajaksi. Palve debytoi kauden aikana my\xc3\xb6s miesten peleiss\xc3\xa4 pelattuaan yhteens\xc3\xa4 19 Mestis-ottelua D Teamissa ja alle 20-vuotiaiden maajoukkueessa tehopistein 2+1=3._NEWLINE_Kaudeksi 2011\xe2\x80\x932012 Palve teki sopimuksen JYP-Akatemian (ent. D Team) kanssa. H\xc3\xa4nen tulokaskautensa toi siell\xc3\xa4 44 runkosarjaottelussa tehot 12+7=19, jotka riittiv\xc3\xa4t joukkueen sis\xc3\xa4isen maalip\xc3\xb6rssin voittoon sek\xc3\xa4 sis\xc3\xa4isen pistep\xc3\xb6rssin Miika Roineen kanssa jaettuun k\xc3\xa4rkisijaan. Palve palkittiin Mestiksen marraskuun 2011 kuukauden nuorena pelaajana. Toukokuussa 2012 h\xc3\xa4n teki vuoden mittaisen jatkosopimuksen joukkueen kanssa. _NEWLINE_Palve teki SM-liigadebyyttins\xc3\xa4 JYPiss\xc3\xa4 28. joulukuuta 2012 Pelicansia vastaan. H\xc3\xa4net merkittiin joukkueen kakkosketjuun \xc3\x89ric Perrinin ja Petr Hub\xc3\xa1\xc4\x8dekin viereen. Palve sai ottelussa j\xc3\xa4\xc3\xa4aikaa 10.49 minuuttia. Kaikkiaan h\xc3\xa4n pelasi kauden 2012\xe2\x80\x932013 aikana kolme SM-liigaottelua. Palve pelasi l\xc3\xa4hes koko runkosarjan JYP-Akatemiassa, jonka paras pistemies ja sy\xc3\xb6tt\xc3\xa4j\xc3\xa4 h\xc3\xa4n oli tehoilla 13+23=36. Joukkueen Mestis-kauden p\xc3\xa4\xc3\xa4tytty\xc3\xa4 Palve siirtyi vahvistamaan JYPin A-nuoria, joiden paras pistemies h\xc3\xa4n oli kev\xc3\xa4\xc3\xa4n 2013 pudotuspeleiss\xc3\xa4 tehoilla 3+3=6.\n_START_SECTION_\nSiirtyminen Jukureihin ja nousu Mestiksen huipulle\n_START_PARAGRAPH_\nKaudella 2013\xe2\x80\x932014 yhden SM-liigaottelun JYPiss\xc3\xa4 pelannut Palve oli tehoilla 10+17=27 JYP-Akatemian sis\xc3\xa4isess\xc3\xa4 pistep\xc3\xb6rssiss\xc3\xa4 toisena Riku Pitk\xc3\xa4sen j\xc3\xa4lkeen, kunnes h\xc3\xa4n siirtyi helmikuussa 2014 kev\xc3\xa4\xc3\xa4seen 2015 asti ulottuvalla sopimuksella Mikkelin Jukureihin. Palven sopimuksessa on my\xc3\xb6s yhden vuoden optio. H\xc3\xa4n voitti Mestis-hopeaa kev\xc3\xa4\xc3\xa4ll\xc3\xa4 2014. Kaudella 2014\xe2\x80\x932015 Palve sijoittui tehoilla 20+32=52 koko Mestiksen pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain KooKoon Juuso Rajala. H\xc3\xa4n voitti my\xc3\xb6s koko sarjan tehotilaston lukemalla +28 ja palkittiin Jari Hirsim\xc3\xa4ki -palkinnolla. Palve voitti kauden p\xc3\xa4\xc3\xa4tteeksi Mestiksen mestaruuden. H\xc3\xa4net palkittiin my\xc3\xb6s sarjan marraskuun 2014 kuukauden pelaajana._NEWLINE_Kaudeksi 2015\xe2\x80\x932016 Palve nimettiin Jukurien varakapteeniksi. H\xc3\xa4n voitti koko Mestiksen piste- (Jouni Rinne -palkinto), maali- (Kai Nurminen -palkinto) ja sy\xc3\xb6tt\xc3\xb6p\xc3\xb6rssin tehoilla 32+39=71, joilla Palve sivusi sarjan historian Tero Forsellin tekem\xc3\xa4\xc3\xa4 runkosarjan yhden kauden piste-enn\xc3\xa4tyst\xc3\xa4 kaudelta 2006\xe2\x80\x932007. H\xc3\xa4n jakoi my\xc3\xb6s Mestiksen alivoimamaalip\xc3\xb6rssin voiton kolmella osumallaan kolmen muun pelaajan kanssa. Tammikuussa 2016 Palve teki yhdeks\xc3\xa4ss\xc3\xa4 ottelussa kahden tehopisteen ottelutahdilla tehot 10+8=18 ja h\xc3\xa4net valittiin Mestiksen tammikuun kuukauden pelaajaksi. Palve voitti kauden p\xc3\xa4\xc3\xa4tteeksi Mestiksen mestaruuden. H\xc3\xa4net palkittiin kauden p\xc3\xa4\xc3\xa4tteeksi pelaajien \xc3\xa4\xc3\xa4nest\xc3\xa4m\xc3\xa4n\xc3\xa4 sarjan parhaana pelaajana Kultaisella kiekolla, parhaana hy\xc3\xb6kk\xc3\xa4\xc3\xa4j\xc3\xa4n\xc3\xa4 Mika Helkearo -palkinnolla ja Palve valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen.\n_START_SECTION_\nSiirtyminen HPK:hon ja l\xc3\xa4pimurto SM-liigassa\n_START_PARAGRAPH_\nPalve siirtyi kaudeksi 2016\xe2\x80\x932017 kaksivuotisella sopimuksella SM-liigaan ja H\xc3\xa4meenlinnan Pallokerhon riveihin. Joukkuetta siirtyi my\xc3\xb6s valmentamaan h\xc3\xa4nelle Jukureista tuttu Antti Pennanen. Palve teki liigauransa avausmaalin kauden nelj\xc3\xa4nnell\xc3\xa4 kierroksella 27. syyskuuta 2016 Rauman Lukkoa vastaan. Raimo Ranta valitsi h\xc3\xa4net ottelun Alumnien t\xc3\xa4htien kolmost\xc3\xa4hdeksi. Kaikkiaan Palven varsinainen tulokaskausi SM-liigassa toi 53 runkosarjaottelussa tehot 5+17=22 ja seitsem\xc3\xa4ss\xc3\xa4 playoff-ottelussa kaksi sy\xc3\xb6tt\xc3\xb6pistett\xc3\xa4. H\xc3\xa4n sijoittui runkosarjassa tulokkaiden pistep\xc3\xb6rssiss\xc3\xa4 nelj\xc3\xa4nneksi. Palve jakoi my\xc3\xb6s koko SM-liigan voittomaalikilpailun voittomaalitilaston k\xc3\xa4rkisijan TPS:n Ilkka Heikkisen ja JYPin Joonas N\xc3\xa4ttisen kanssa nelj\xc3\xa4ll\xc3\xa4 osumallaan. H\xc3\xa4n suoritti kuusi voittomaalilaukausta._NEWLINE_Kaudella 2017\xe2\x80\x932018 Palve johti HPK:n sis\xc3\xa4ist\xc3\xa4 piste- ja sy\xc3\xb6tt\xc3\xb6p\xc3\xb6rssi\xc3\xa4 tehoilla 13+31=44. H\xc3\xa4n edusti joukkuetta kauden aikana my\xc3\xb6s Spengler Cupissa, kunnes helmikuussa 2018 HPK purki Palveen sopimuksen taloudellisista syist\xc3\xa4 ja h\xc3\xa4n siirtyi kev\xc3\xa4\xc3\xa4seen 2020 asti ulottuvalla sopimuksella Turun Palloseuraan. Palve teki TPS:ss\xc3\xa4 viidess\xc3\xa4 runkosarjaottelussa kuusi tehopistett\xc3\xa4 ja SM-liigan runkosarjassa yhteens\xc3\xa4 50 tehopistett\xc3\xa4, joilla h\xc3\xa4n jakoi pistep\xc3\xb6rssin seitsem\xc3\xa4nnen sijan JYPin Jarkko Immosen kanssa. Palve oli pudotuspeleiss\xc3\xa4 TPS:n paras pistemies tehoilla 4+8=12. H\xc3\xa4n teki liigauransa ensimm\xc3\xa4isen playoff-maalinsa kolmannessa puoliv\xc3\xa4lier\xc3\xa4ottelussa 24. maaliskuuta 2018 ylivoimalla siirretyn rangaistuksen aikana Saimaan Palloa vastaan. Palve ker\xc3\xa4si TPS:n 7\xe2\x80\x930-voittoon p\xc3\xa4\xc3\xa4ttyneess\xc3\xa4 ottelussa my\xc3\xb6s nelj\xc3\xa4 sy\xc3\xb6tt\xc3\xb6pistett\xc3\xa4 ja teki yhteens\xc3\xa4 per\xc3\xa4ti viisi tehopistett\xc3\xa4. H\xc3\xa4nen ensimm\xc3\xa4inen sy\xc3\xb6tt\xc3\xb6pisteens\xc3\xa4 oli Petrus Palmun tekem\xc3\xa4n avausmaalin kakkossy\xc3\xb6tt\xc3\xb6piste ja se j\xc3\xa4i my\xc3\xb6s ottelun voittomaaliksi. Jani Kiviharju valitsi Palveen ottelun Alumnien t\xc3\xa4htien ykk\xc3\xb6st\xc3\xa4hdeksi._NEWLINE_Palve teki kauden 2018\xe2\x80\x932019 nelj\xc3\xa4nnell\xc3\xa4 kierroksella 20. syyskuuta 2018 KooKoota vastaan liigauransa ensimm\xc3\xa4isen kyp\xc3\xa4r\xc3\xa4tempun. H\xc3\xa4nen kaksi ensimm\xc3\xa4ist\xc3\xa4 maaliaan syntyiv\xc3\xa4t ylivoimalla ja kolmas j\xc3\xa4i TPS:n 6\xe2\x80\x933-voittoon p\xc3\xa4\xc3\xa4ttyneen ottelun ratkaisumaaliksi. Juhani Tamminen valitsi Palven ottelun Alumnien t\xc3\xa4htien ykk\xc3\xb6st\xc3\xa4hdeksi. H\xc3\xa4n teki runkosarjassa SM-liigan yhden kauden piste-enn\xc3\xa4tyksens\xc3\xa4 tehoilla 16+35=51, joilla Palve jakoi koko liigan pistep\xc3\xb6rssin kuudennen sijan Pelicansin Oliwer Kasken kanssa. H\xc3\xa4n jakoi pudotuspeleiss\xc3\xa4 kolmella sy\xc3\xb6tt\xc3\xb6pisteell\xc3\xa4\xc3\xa4n TPS:n sis\xc3\xa4isen sy\xc3\xb6tt\xc3\xb6p\xc3\xb6rssin voiton Ilkka Heikkisen ja Otto Niemisen kanssa. Mestarien liigassa Palve jakoi kolmella osumallaan joukkueen sis\xc3\xa4isen maalip\xc3\xb6rssin voiton Zach Budishin kanssa.\n_START_SECTION_\nNHL-sopimus Pittsburgh Penguinsiin\n_START_PARAGRAPH_\nHuhtikuussa 2019 NHL-varaamaton Palve teki vuoden mittaisen ja kaksisuuntaisen tulokassopimuksen Pittsburgh Penguinsin kanssa. H\xc3\xa4nen kausipalkkansa NHL:n puolella on 792 500 dollaria ja farmin puolella 70 000 dollaria. Syksyn harjoitusleirin p\xc3\xa4\xc3\xa4tteeksi Palve l\xc3\xa4hetettiin AHL-joukkue Wilkes-Barre/Scranton Penguinsin vahvuuteen.\n_START_SECTION_\nMaajoukkueura\n_START_PARAGRAPH_\nPalve on pelannut Suomen A-maajoukkueessa nelj\xc3\xa4 ottelua tehden yhden maalin. H\xc3\xa4n teki A-maajoukkuedebyyttins\xc3\xa4 Karjala-turnauksessa 8. marraskuuta 2018 Helsingin Hartwall Arenalla Ven\xc3\xa4j\xc3\xa4\xc3\xa4 vastaan. Palve merkittiin Suomen kolmossentteriksi laidoilleen Toni Rajala ja Iiro Pakarinen. Ensimm\xc3\xa4isen A-maajoukkuemaalinsa h\xc3\xa4n teki Channel One Cupissa 15. joulukuuta 2018 Moskovan VTB-j\xc3\xa4\xc3\xa4palatsissa ylivoimalla Ruotsia vastaan.'